載欣
作者：曾丰
朝代：宋

paragraphs: 伯牙家有焦尾琴，朱絃長掛窗壁陰。
出大都邑初何心，直爲鍾期舊知音。
玉軫調罷不自禁，聲諧匏土革木金。
試彈一曲萬籟瘖，動盪南風鼓精祲。
長養餘恩到魚禽，齊娥趙女秋夜砧。
怨入離鸞別鶴聲，轉調忽落思歸吟。
元亮歸歟故丘林，粉黛候門玉差參。
卓氏心挑淚空淫，鐵脚豈受魔女侵。
撫玩無絃喜不任，羲皇遺意絃外尋。
阿舒阿宣立森森，大孫倚膝小捉衿。
上百千壽酒再斟，爛醉欲眠不脫簪。
大槐宮裏無升沉，醒浮烟浦登雲岑。
高山流水弔古今，墨子從今突長黔。